CELEX: 52016PC0022
Language: fi
Date: 2016-01-26
Title: Ehdotus NEUVOSTON PÄÄTÖS Maailman kauppajärjestön yleisneuvostossa EU:n puolesta esitettävästä kannasta WTO:n poikkeuslupaa koskevaan Jordanian pyyntöön, joka koskee sen vientitukiohjelman poistamiseen liittyvää siirtymäkautta

EUROOPAN KOMISSIO
            Bryssel 26.1.2016
            COM(2016) 22 final
            2016/0015(NLE)
            Ehdotus
            NEUVOSTON PÄÄTÖS
            Maailman kauppajärjestön yleisneuvostossa EU:n puolesta esitettävästä kannasta WTO:n poikkeuslupaa koskevaan Jordanian pyyntöön, joka koskee sen vientitukiohjelman poistamiseen liittyvää siirtymäkautta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Tämän ehdotuksen tavoitteena on vahvistaa Maailman kauppajärjestön (WTO) yleisneuvostossa esitettävä Euroopan unionin kanta Jordanian pyyntöön saada tukia ja tasoitustulleja koskevan sopimuksen 27 artiklan 2 kohdan b alakohdan nojalla WTO:n poikkeuslupa Jordanian vientitukiohjelman poistamiseen liittyvän siirtymäkauden pidentämiselle 31. joulukuuta 2018 saakka. Yleisneuvosto pidensi jo heinäkuussa 2007 tämän toimenpiteen poistamisen määräaikaa 31. joulukuuta 2015 saakka. Jordania on esittänyt poikkeuslupapyyntönsä WTO-sopimuksen IX artiklan 3 kohdan nojalla. 
            
            
               Poikkeuslupapyyntö olisi kolmas tukijärjestelmän poistamiseen liittyvän siirtymäkauden pidentäminen. Ensimmäinen pidennys myönnettiin vuonna 2001, jolloin siirtymäkautta jatkettiin vuoden 2007 loppuun saakka. Siirtymäkautta pidennettiin toisen kerran heinäkuussa 2007, jolloin muun muassa Jordanialle myönnettiin 31. joulukuuta 2015 saakka lisäaikaa tukijärjestelmistä luopumiseksi. Vaikka tässä päätöksessä todettiin, ettei uusia pidennyksiä koskevia pyyntöjä voida esittää, tuolloin ei voitu ennakoida alueen tämänhetkisiä olosuhteita.
            
            
               2.OIKEUSPERUSTA SEKÄ TOISSIJAISUUS- JA SUHTEELLISUUSPERIAATE
            
            
               Silloin kun kansainvälisellä sopimuksella perustetun elimen on annettava säädöksiä, joilla on oikeusvaikutuksia, neuvosto tekee päätöksen Euroopan unionin puolesta esitettävien kantojen vahvistamisesta komission tai unionin ulkoasioiden ja turvallisuuspolitiikan korkean edustajan ehdotuksesta Euroopan unionin toiminnasta tehdyn sopimuksen 218 artiklan 9 kohdan mukaisesti. Poikkeusluvan myöntäminen Jordanialle, jotta se voi pidentää Jordanian vientitukiohjelman poistamiseen liittyvää siirtymäkautta 31. joulukuuta 2018 saakka, kuuluu perussopimuksen mainitun määräyksen soveltamisalaan, koska päätöksen tekee Euroopan unionin oikeuksiin ja velvoitteisiin vaikuttavalla kansainvälisellä sopimuksella perustettu elin (WTO:n yleisneuvosto tai ministerikokous).
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET 
            
            
               Ei sovelleta.
            
            
               4.TALOUSARVIOVAIKUTUKSET
            
            
               Ei sovelleta.
            
            
               5.LISÄTIEDOT
            
            
               Komissiolle annetaan lupa tukea EU:n puolesta Jordanian pyyntöä saada WTO:n poikkeuslupa Jordanian vientitukiohjelman poistamiseen liittyvän siirtymäkauden pidentämiselle 31. joulukuuta 2018 saakka siinä määrin kuin se on tarpeen, jotta Jordania voisi myöntää osittaisen tai täydellisen vapautuksen tuloverosta tietyn viennin ajanjaksolla 1. tammikuuta 2016 – 31. joulukuuta 2018 tuottamista voitoista. Tämä pidennys antaa Jordanialle riittävästi aikaa suunnitella ja toteuttaa täysin uusi WTO:n sääntöjen mukainen tukiohjelma, joka hyödyttää pieniä ja keskisuuria yrityksiä.
            
            
               Jordania voi 31. joulukuuta 2018 saakka jatkaa ohjelman mukaisten etuuksien myöntämistä nykyisille edunsaajina oleville pk-yrityksille samalla kun se yrittää selviytyä taloudellisista, rahoitukseen liittyvistä ja poliittisista vaikeuksista ja haasteista, jotka johtuvat alueen nykyisestä epävakaudesta, pakolaistulvasta sekä maailmanlaajuisen rahoituskriisin ja siihen liittyvän euroalueen kriisin jatkuvista vaikutuksista. Jordania katsoo myös, että siirtymäkauden pidennys tukisi maan teollisuutta ottaen huomioon alueen huomattavan epävakaustilanteen, joka on vaikuttanut kielteisesti sen pääsyyn perinteisille markkinoille naapurimaissa sekä kauttakulkureitteihin kansainvälisille markkinoille. Jordania toteaa pyynnössään myös, että hallituksen toteuttamista uudistustoimista ja infrastruktuurihankkeista, mukaan luettuna vaihtoehtoisten kaasutoimitusten järjestäminen, odotetaan koituvan myönteisiä vaikutuksia Jordanian yksityisen sektorin kilpailutilanteeseen aikaisintaan vuodesta 2018 alkaen. 
            
            
               Jordanian mukaan tukijärjestelmän poistamiseen liittyvän siirtymäkauden pidentämisen 31. joulukuuta 2018 saakka ei pitäisi vaarantaa sellaisten muiden jäsenten etuja, jotka eivät hyödy tällaisesta kohtelusta. Jordania on myös ilmoittanut, ettei se aio esittää uusia pidentämistä koskevia pyyntöjä kyseisen päivämäärän jälkeen.
            
            
               EU tunnustaa ne kyseisen alueen poikkeuksellisesta ja ainutlaatuisesta poliittisesta tilanteesta aiheutuvat taloudelliset haasteet, joiden kanssa Jordania kamppailee, mukaan luettuina huomattavat pakolaisvirrat naapurimaista ja niihin liittyvä taloudellinen taakka, alueellisten kumppaneiden (kuten Irakin ja Syyrian) kanssa käydyn kaupan häiriintyminen ja ne lisäkustannukset, jotka aiheutuvat Egyptistä tulevien perinteisten energiatoimitusten ja Syyrian kautta Turkkiin suuntautuvien maanteitse tapahtuvan kauttakulkuliikenteen reittien häiriöistä. 
            
            
               EU:n kannalta vientitukiohjelman jatkamisella ei todennäköisesti ole merkittäviä taloudellisia vaikutuksia. Jordanian osuus maailmankaupasta on hyvin pieni (0,04 prosenttia vuonna 2013). EU:n ja Jordanian välisen kahdenvälisen kaupan kauppatase on huomattavan ylijäämäinen EU:n hyväksi, sillä EU:sta suuntautuva tavaroiden vienti Jordaniaan muodosti 92 prosenttia koko 4,0 miljardin euron suuruisesta kahdenvälisestä tavarakaupasta vuonna 2014. Jordanialaiset tuotteet eivät sen sijaan kilpaile merkittävässä määrin EU:n viennin kanssa kolmansien maiden markkinoilla.
            
            
               Edellä esitetyn perusteella EU voi asettua puoltamaan poikkeuslupapyynnön hyväksymistä, josta ollaan pääsemässä yksimielisyyteen WTO:n yleisneuvostossa. 
            
            
               2016/0015 (NLE)
            
            
               Ehdotus
            
         
         
            
               NEUVOSTON PÄÄTÖS
            
            
               Maailman kauppajärjestön yleisneuvostossa EU:n puolesta esitettävästä kannasta WTO:n poikkeuslupaa koskevaan Jordanian pyyntöön, joka koskee sen vientitukiohjelman poistamiseen liittyvää siirtymäkautta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
            
            
               ottaa huomioon Euroopan komission ehdotuksen, 
            
            
               sekä katsoo seuraavaa:
            
            
               (1)Maailman kauppajärjestön perustamisesta tehdyn Marrakeshin sopimuksen, jäljempänä ’WTO-sopimus’, IX artiklan 3 ja 4 kohdassa vahvistetaan menettelyt, joiden mukaisesti WTO-sopimuksen liitteissä 1A, 1B ja 1C sekä niiden liitteissä olevia monenkeskisiä kauppasopimuksia koskevia poikkeuslupia myönnetään. 
            
            
               (2)Jordanialle myönnettiin 27 päivänä heinäkuuta 2007 tukia ja tasoitustulleja koskevan sopimuksen 27 artiklan 4 kohdassa määrättyjen, määräajan pidennysten jatkamista koskevien menettelyjen mukaisesti pidennys, jota jatkettiin 31 päivään joulukuuta 2013 niin, että luopumisen määräaika oli 31 päivä joulukuuta 2015, tietyille kehitysmaille tukia ja tasoitustulleja koskevan sopimuksen 27 artiklan 2 kohdan b alakohdan nojalla myönnettyyn siirtymäkauteen, joka liittyi Jordanian vientitukiohjelman poistamiseen; kyseinen ohjelma toteutettiin tietyn viennin tuottamien voittojen osittaisena tai täydellisenä vapauttamisena tuloverosta.
            
            
               (3)Jordania jätti WTO-sopimuksen IX artiklan 3 kohdan nojalla pyynnön poikkeusluvan saamiseksi 31 päivään joulukuuta 2018 saakka tukia ja tasoitustulleja koskevan sopimuksen 27 artiklan 4 kohdassa määrätystä luopumista koskevasta velvoitteestaan. 
            
            
               (4)Tämän poikkeusluvan myöntäminen ei vaikuttaisi kielteisesti Euroopan unionin talouteen tai kauppaetuihin ja samalla se tukisi Jordaniaa sen pyrkimyksissä vastata niihin talouden haasteisiin, joita sillä on alueensa vaikean ja epävakaan poliittisen tilanteen vuoksi. 
            
            
               (5)Tämän vuoksi on aiheellista vahvistaa Jordanian pyytämää poikkeuslupaa tukeva WTO:n yleisneuvostossa unionin puolesta esitettävä kanta,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Maailman kauppajärjestön yleisneuvostossa unionin puolesta esitettävä kanta on puoltaa Jordanian poikkeuslupapyyntöä, joka koskee sen vientitukiohjelman poistamiseen liittyvän siirtymäkauden pidentämistä 31 päivään joulukuuta 2018 saakka, poikkeuslupapyynnössä esitettyjen ehtojen mukaisesti. 
            
            
               Komissio esittää tämän kannan. 
            
            
               2 artikla
            
            
               Tämä päätös tulee voimaan päivänä, jona se hyväksytään. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja